CELEX: 32014R1093
Language: fi
Date: 2014-10-16 00:00:00
Title: Komission asetus (EU) N:o 1093/2014, annettu 16 päivänä lokakuuta 2014 , Euroopan parlamentin ja neuvoston asetuksen (EY) N:o 1333/2008 liitteen II muuttamisesta ja oikaisemisesta siltä osin kuin on kyse tiettyjen väriaineiden käytöstä maustetuissa kypsytetyissä juustoissa  ETA:n kannalta merkityksellinen teksti

17.10.2014   
            
            
               FI
            
            
               Euroopan unionin virallinen lehti
            
            
               L 299/22
            
         KOMISSION ASETUS (EU) N:o 1093/2014,
   annettu 16 päivänä lokakuuta 2014,
   Euroopan parlamentin ja neuvoston asetuksen (EY) N:o 1333/2008 liitteen II muuttamisesta ja oikaisemisesta siltä osin kuin on kyse tiettyjen väriaineiden käytöstä maustetuissa kypsytetyissä juustoissa
   (ETA:n kannalta merkityksellinen teksti)
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon elintarvikelisäaineista 16 päivänä joulukuuta 2008 annetun Euroopan parlamentin ja neuvoston asetuksen (EY) N:o 1333/2008 (1) ja erityisesti sen 10 artiklan 3 kohdan,
   sekä katsoo seuraavaa:
   
               (1)
            
            
               Asetuksen (EY) N:o 1333/2008 liitteessä II vahvistetaan unionissa elintarvikkeissa käytettäväksi hyväksyttyjen elintarvikelisäaineiden luettelo ja niiden käyttöä koskevat edellytykset.
            
         
               (2)
            
            
               Elintarvikelisäaineita koskeva unionin luettelo voidaan saattaa ajan tasalle Euroopan parlamentin ja neuvoston asetuksen (EY) N:o 1331/2008 (2) 3 artiklan 1 kohdassa tarkoitetun yhtenäisen menettelyn mukaisesti joko komission aloitteesta tai asiaa koskevan hakemuksen johdosta.
            
         
               (3)
            
            
               Unionin luettelo elintarvikelisäaineista laadittiin niiden elintarvikelisäaineiden perusteella, joiden käyttö elintarvikkeissa on sallittua Euroopan parlamentin ja neuvoston direktiivin 94/35/EY (3), Euroopan parlamentin ja neuvoston direktiivin 94/36/EY (4) sekä Euroopan parlamentin ja neuvoston direktiivin 95/2/EY (5) mukaisesti, sen jälkeen kun oli varmistettu, että ne ovat asetuksen (EY) N:o 1333/2008 6, 7 ja 8 artiklan mukaisia. Unionin luettelo sisältää elintarvikelisäaineet sen mukaan, mihin elintarvikeryhmiin niitä voidaan lisätä.
            
         
               (4)
            
            
               Koska elintarvikelisäaineiden siirtäminen asetuksen (EY) N:o 1333/2008 liitteessä II vahvistettuun uuteen luokittelujärjestelmään oli ongelmallista, tietyissä elintarvikkeissa sallittujen elintarvikevärien käyttö jätettiin pois luettelosta, sillä kyseisenä ajankohtana ei toimitettu tietoja elintarvikevärien käytöstä ja niiden käyttötarpeesta maustetuissa kypsytetyissä juustoissa, kuten vihreässä ja punaisessa pestojuustossa, wasabijuustossa ja vihermarmoroidussa yrttijuustossa.
            
         
               (5)
            
            
               Huhtikuun 2 päivänä 2013 toimitettiin hakemus unionin luettelon oikaisemiseksi, jotta klorofylli- ja klorofylliinikuparikompleksien (E 141) ja paprikauutteen, kapsantiinin, kapsorubiinin (E 160c) käyttöä voidaan jatkaa sekä hyväksyä kokkiniilin, karmiinihapon, karmiinien (E 120) ja annaton, biksiinin, norbiksiinin (E 160b) käyttö tietyissä maustetuissa kypsytetyissä juustoissa, ja hakemus asetettiin jäsenvaltioiden saataville asetuksen (EY) N:o 1331/2008 4 artiklan mukaisesti.
            
         
               (6)
            
            
               Kokkiniilin, karmiinihapon, karmiinien (E 120) ja annaton, biksiinin, norbiksiinin (E 160b) käyttö on tällä hetkellä hyväksytty tietyissä kypsytetyissä juustoissa. Sama tekninen tarve havaittiin myös kokkiniilin, karmiinihapon, karmiinien (E 120) käytön osalta punaisessa pestojuustossa sekä annaton, biksiinin, norbiksiinin (E 160b) käytön osalta punaisessa ja vihreässä pestojuustossa.
            
         
               (7)
            
            
               Nykyisissä kokkiniilin, karmiinihapon, karmiinien (E 120) ja annaton, biksiinin, norbiksiinin (E160b) käyttöä koskevissa hyväksynnöissä otetaan huomioon elintarvikealan tiedekomitean vuosina 1983 ja 1979 vahvistamat hyväksyttävät päiväsaannit (ADI-arvot).
            
         
               (8)
            
            
               Punaiset ja vihreät pestojuustot muodostavat vain pienen määrän juustojen kokonaismarkkinoista. Ei ole odotettavissa, että kokkiniilin, karmiinihapon, karmiinien (E 120) käytön salliminen punaisessa pestojuustossa ja annaton, biksiinin, norbiksiinin (E160) käytön salliminen punaisessa ja vihreässä pestojuustossa vaikuttaisi merkittävästi kokonaisaltistukseen molemmille väreille.
            
         
               (9)
            
            
               Asetuksen (EY) N:o 1331/2008 3 artiklan 2 kohdan mukaan komissio pyytää Euroopan elintarviketurvallisuusviranomaiselta lausunnon asetuksen (EY) N:o 1333/2008 liitteessä II esitetyn unionissa hyväksyttyjen elintarvikelisäaineiden luettelon saattamiseksi ajan tasalle, paitsi jos kyseisellä ajan tasalle saattamisella ei todennäköisesti ole vaikutusta ihmisten terveyteen. Koska kokkiniilin, karmiinihapon, karmiinien (E 120) käytön laajentaminen punaiseen pestojuustoon ja annaton, biksiinin, norbiksiinin (E160) käytön laajentaminen punaiseen ja vihreään pestojuustoon merkitsee edellä tarkoitetun luettelon sellaista ajan tasalle saattamista, jolla ei todennäköisesti ole vaikutusta ihmisten terveyteen, Euroopan elintarviketurvallisuusviranomaiselta ei ole tarpeen pyytää lausuntoa.
            
         
               (10)
            
            
               Sen vuoksi asetuksen (EY) N:o 1333/2008 liitettä II olisi oikaistava ja muutettava.
            
         
               (11)
            
            
               Tässä asetuksessa säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,
            
         ON HYVÄKSYNYT TÄMÄN ASETUKSEN:
   1 artikla
   Muutetaan asetuksen (EY) N:o 1333/2008 liite II tämän asetuksen liitteen mukaisesti.
   2 artikla
   Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
   
      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Brysselissä 16 päivänä lokakuuta 2014.
      
         
            Komission puolesta
         
         
            Puheenjohtaja
         
         José Manuel BARROSO
      
   
   
      (1)  EUVL L 354, 31.12.2008, s. 16.
   
      (2)  Euroopan parlamentin ja neuvoston asetus (EY) N:o 1331/2008, annettu 16 päivänä joulukuuta 2008, elintarvikelisäaineiden, elintarvike-entsyymien ja elintarvikearomien yhtenäisestä hyväksymismenettelystä (EUVL L 354, 31.12.2008, s. 1).
   
      (3)  Euroopan parlamentin ja neuvoston direktiivi 94/35/EY, annettu 30 päivänä kesäkuuta 1994, elintarvikkeissa käytettäväksi tarkoitetuista makeutusaineista (EYVL L 237, 10.9.1994, s. 3).
   
      (4)  Euroopan parlamentin ja neuvoston direktiivi 94/36/EY, annettu 30 päivänä kesäkuuta 1994, elintarvikkeissa käytettäväksi tarkoitetuista väriaineista (EYVL L 237, 10.9.1994, s. 13).
   
      (5)  Euroopan parlamentin ja neuvoston direktiivi 95/2/EY, annettu 20 päivänä helmikuuta 1995, elintarvikkeiden muista lisäaineista kuin väri- ja makeutusaineista (EYVL L 61, 18.3.1995, s. 1).
   
      LIITE
      Muutetaan asetuksen (EY) N:o 1333/2008 liitteessä II olevassa E osassa oleva elintarvikeryhmä 1.7.2 ”Kypsytetty juusto” seuraavasti:
      
                  1)
               
               
                  Korvataan lisäainetta E 120 koskeva kohta seuraavasti:
                  
                               
                           
                           
                              ”E 120
                           
                           
                              Kokkiniili, karmiinihappo, karmiinit
                           
                           
                              125
                           
                           
                              (83)
                           
                           
                              Ainoastaan punamarmoroitu juusto ja punainen pestojuusto”
                           
                        
            
                  2)
               
               
                  Korvataan lisäainetta E 141 koskeva kohta seuraavasti:
                  
                               
                           
                           
                              ”E 141
                           
                           
                              Klorofylli- ja klorofylliinikuparikompleksit
                           
                           
                              
                                 quantum satis
                              
                           
                           
                               
                           
                           
                              Ainoastaan sage derby -juusto, vihreä ja punainen pestojuusto, wasabijuusto ja vihermarmoroitu yrttijuusto”
                           
                        
            
                  3)
               
               
                  Korvataan ensimmäinen lisäainetta E 160b koskeva kohta, jossa määritetään enimmäismäärä 15 mg/l tai mg/kg, seuraavasti:
                  
                               
                           
                           
                              ”E 160b
                           
                           
                              Annatto, biksiini, norbiksiini
                           
                           
                              15
                           
                           
                               
                           
                           
                              Ainoastaan kypsytetty, väriltään oranssi, keltainen ja murretun valkoinen juusto sekä punainen ja vihreä pestojuusto”
                           
                        
            
                  4)
               
               
                  Korvataan lisäainetta E 160c koskeva kohta seuraavasti:
                  
                               
                           
                           
                              ”E 160c
                           
                           
                              Paprikauute, kapsantiini, kapsorubiini
                           
                           
                              
                                 quantum satis
                              
                           
                           
                               
                           
                           
                              Ainoastaan kypsytetty, väriltään oranssi, keltainen ja murretun valkoinen juusto sekä punainen pestojuusto”